АҞӘА, ажьырныҳәа 26 – Sputnik, Бадраҟ Аҩӡба. Урыстәылатәи Афедерациа Аҳәынҭқарратә Думаҿ аратификациа азыруит Аԥсныи Урыстәылеи рыбжьара ахақәиҭра иалхәдоу ахаҿқәа ршьауӷа рхыргарц рыҭаразы Аиқәшаҳаҭра. Убри инадҳәаланы Аԥсны уаанӡатәи Апрокурор хада Алексеи Ломиа иазгәеиҭеит Аԥсны аҭакра аҿҳәара еиҳа еиҵоуп Урыстәыла аасҭа ҳәа.
"Аиқәшаҳаҭра рнапы аҵарҩаанӡаа Урыстәыла ашьауӷа зхызгоз 45-ҩык Аԥсны атәылауаа аҳәара ҟарҵахьан Аԥсныҟа ииаргарц азы, Аԥсны ашьауӷа зхызго Урыстәыла атәылауаа рҟынтәи ҩыџьа заҵәык аҳәара ҟарҵеит ршьауӷа Урыстәыла ирхыргарц азин роурц", — иҳәеит Ломиа.
Ари иаанаго: Аԥсны иухуго шықәсык ҩы-шықәса ҳәа иршьоит, иҟоуп хы-шықәса иақәшәо ианышьақәдыргылогьы.
Урыстәыла атәылауаа рзы еиҳа ифеидоуп Аԥсны ашьауӷа рыхгара.
"Аԥсуа ган иара убасгьы Урыстәылатәи аган ахақәиҭра иалхәдоу ахаҿы Урыстәыла аҵакырадгьыл ахь ииагаразы аҳәара ҟанаҵар – дрырҭоит. Иара убас акәхоит аԥсуа ган аҳәарагьы шынагӡахо. Аиқәышаҳаҭра аздырхион ҩба-хԥа шықәса рҟынӡа. Аус адырулон. Аусура иалҵшәахеит узықәныҟәаша Аиқәшаҳаҭра", — иҳәеит иара.
Аиқәшаҳаҭра анапы аҵаҩын Санкт-Петербурге лаҵарамза 28 2015 шықәса рзы, аурыс-аԥсуа усеицура жәларбжьаратә-зинтә шьаҭала аиҿкаара хықәкны иаманы.
Аиқәшаҳаҭра ахәҭаҷқәа инарықәыршәаны аганқәа хыдҵаны иргоит аиқәшаҳаҭраҟны иарбоу аҭагылазаашьақәа ирықәшәо ахақәиҭра иалхәдоу ахаҿқәа рахьырхәразы дара зтәылауаҩу аҳәынҭқаррахь рыҭара наҟ-ааҟгьы имҩаԥыргаларц.
Ашьаус назыгӡо аҳәынҭқарра иара азакәанԥҵара инақәыршәаны ахаҿы ихара ихыгара еиҿнакаауеит. "Аиқәшаҳаҭра ахәҭаҷ 3 инақәыршәаны ацәгьа зуз ахаҿы иҭара мап ацәкхар алшоит уи, аганқәа руак аҳәынҭқарра асуверинитети, ашәарҭадареи, ауаажәларратә еиҿкаареи аԥырхага анаҭозар. Ацәгьауҩы иҭара мап ацәкхоит иара ифинанстә хыдҵақәа неимыгӡазар» ҳәа аҳәоит аилыркаагатә шәҟәыцҵа аҟны.